62019TJ0744_RES
Kawża T‑744/19
Methanol Holdings (Trinidad) Ltd
vs
Il-Kummissjoni Ewropea
Sentenza tal-Qorti Ġenerali (It-Tmien Awla Estiża) tal‑14 ta’ Settembru 2022
“Dumping – Importazzjonijiet ta’ taħlitiet ta’ urea u ta’ nitrat tal-ammonju li joriġinaw mir-Russja, minn Trinidad u Tobago u mill-Istati Uniti – Regolament ta’ Implimentazzjoni (UE) 2019/1688 – Artikolu 3(1) sa (3) u (5) sa (8) tar-Regolament Nru 2016/1036 – Bejgħ imwettaq permezz ta’ kumpanniji relatati – Kostruzzjoni tal-prezz għall-esportazzjoni – Danni lill-industrija tal-Unjoni – Kalkolu tat-twaqqigħ tal-prezzijiet – Rabta kawżali – Artikolu 9(4)(a) tar-Regolament Nru 2016/1036 – Kalkolu tal-marġni tad-dannu – Tneħħija tad-dannu”
Politika kummerċjali komuni – Protezzjoni kontra l-prattiki ta’ dumping – Dannu – Stabbiliment tar-rabta kawżali – Obbligi tal-istituzzjonijiet – Kalkolu tat-twaqqigħ tal-prezz tal-importazzjonijiet inkwistjoni – Użu ta’ prezz għall-esportazzjoni kkostruwit – Ammissibbiltà
(Direttiva tal-Parlament Ewropew u tal-Kunsill 2016/1036, Artikoli 2(9) u 3(1) sa (3))
(ara l-punti 54-58)
Politika kummerċjali komuni – Protezzjoni kontra l-prattiki ta’ dumping – Marġni ta’ dumping – Determinazzjoni tal-prezz għall-esportazzjoni – Użu ta’ prezz għall-esportazzjoni kkostruwit – Kundizzjonijiet – Assoċjazzjoni bejn l-esportatur u l-importatur
(Direttiva tal-Parlament Ewropew u tal-Kunsill 2016/1036, Artikolu 2(8) u (9))
(ara l-punti 60-63)
Politika kummerċjali komuni – Protezzjoni kontra l-prattiki ta’ dumping – Dannu – Stabbiliment tar-rabta kawżali – Obbligi tal-istituzzjonijiet – Kalkolu tat-twaqqigħ tal-prezz tal-importazzjonijiet inkwistjoni – Obbligu ta’ paragun ekwu bejn il-prezz tal-prodott ikkonċernat u l-prezz tal-prodott simili tal-industrija tal-Unjoni – Paragun li għandu jitwettaq bejn prezzijiet miksuba fl-istess stadju kummerċjali – Neċessità li l-prezzijiet jiġu pparagunati fi stadju kummerċjali partikolari – Assenza
(Regolament tal-Parlament Ewropew u tal-Kunsill 2016/1036, Artikoli 1(1) u 3(2))
(ara l-punti 74-85, 90-92)
Politika kummerċjali komuni – Protezzjoni kontra l-prattiki ta’ dumping – Setgħa diskrezzjonali tal-istituzzjonijiet – Stħarriġ ġudizzjarju – Limiti
(ara l-punt 86)
Sunt
Wara lment, il-Kummissjoni Ewropea adottat ir-Regolament ta’ Implimentazzjoni 2019/1688 (
1
), li jimponi dazju antidumping definittiv fuq l-importazzjonijiet ta’ taħlitiet ta’ urea u ta’ nitrat tal-ammonju li joriġinaw mir-Russja, mit-Trinidad u Tobago u mill-Istati Uniti tal-Amerika.
Ir-rikorrenti, Methanol Holdings (Trinidad) Ltd, hija kumpannija stabbilita fi Trinidad u Tobago li tipproduċi u tesporta l-prodott ikkonċernat lejn l-Unjoni Ewropea permezz ta’ importatur relatat. Hija ppreżentat rikors għall-annullament tar-regolament kontenzjuż.
Billi tiċħad dan ir-rikors, il-Qorti Ġenerali tikkonferma l-possibbiltà li jintużaw prezzijiet għall-esportazzjoni kkostruwiti għall-finijiet tal-kalkolu tat-twaqqigħ tal-prezzijiet. Hija tapplika u tispeċifika wkoll il-ġurisprudenza dwar l-obbligu li l-Kummissjoni għandha li, fil-kalkolu tal-marġni ta’ twaqqigħ tal-prezzijiet tal-importazzjonijiet li huma s-suġġett ta’ investigazzjonijiet antidumping, twettaq paragun ekwu tal-prezzijiet fl-istess stadju kummerċjali, bil-għan li tevalwa l-eżistenza ta’ dannu subit mill-industrija tal-Unjoni minħabba dawn l-importazzjonijiet.
Il‑kunsiderazzjonijiet tal-Qorti Ġenerali
Fl-ewwel lok, fir-rigward tal-użu ta’ prezzijiet għall-esportazzjoni kkostruwiti għall-finijiet tal-kalkolu tat-twaqqigħ tal-prezzijiet, il-Qorti Ġenerali tfakkar li, skont l-Artikolu 3(2) u (3) tar-Regolament bażiku antidumping (
2
), id-determinazzjoni tal-eżistenza ta’ dannu hija bbażata fuq provi pożittivi u tinvolvi eżami oġġettiv, b’mod partikolari, tal-effett tal-importazzjonijiet fuq il-prezzijiet ta’ prodotti simili fis-suq tal-Unjoni u li, għal dan il-għan, għandu jiġi eżaminat jekk, għall-importazzjonijiet li huma s-suġġett ta’ dumping, kienx hemm twaqqigħ kunsiderevoli tal-prezz meta mqabbel ma’ dak ta’ prodott simili.
Il-Qorti Ġenerali tkompli billi tirrileva li dawn id-dispożizzjonijiet ma jipprevedux metodu partikolari fir-rigward tad-determinazzjoni tal-effett tal-importazzjonijiet li huma s-suġġett ta’ dumping fuq il-prezzijiet tal-prodotti simili tal-industrija tal-Unjoni. Minn dan isegwi li l-Kummissjoni għandha raġun tiddetermina l-eżistenza ta’ dannu billi tibbaża ruħha fuq prezzijiet għall-esportazzjoni kkostruwiti, skont l-Artikolu 2(9) tar-Regolament bażiku antidumping, dwar id-determinazzjoni tal-eżistenza ta’ dumping.
F’dan il-każ, il-Qorti Ġenerali tikkonstata, essenzjalment, li l-użu ta’ prezz għall-esportazzjoni kkostruwit kien iġġustifikat minħabba n-nuqqas ta’ affidabbiltà tal-prezz għall-esportazzjoni ddikjarat għal skopijiet doganali mir-rikorrenti li jirriżulta mir-relazzjoni intra‑grupp eżistenti bejn din tal-aħħar u l-importatur relatat tagħha.
Fit-tieni lok, fir-rigward tal-evalwazzjoni tat-twaqqigħ tal-prezz tal-importazzjonijiet meta mqabbla mal-prezz tal-prodott simili tal-industrija tal-Unjoni, il-Qorti Ġenerali tikkonstata li, fil-kuntest tal-kalkolu tat-twaqqigħ tal-prezzijiet, imwettaq fl-istadju tar-Regolament ta’ Implimentazzjoni provviżorju (
3
) u riprodott fir-regolament kontenzjuż għall-finijiet tal-kalkolu definittiv, il-Kummissjoni ma kinitx wettqet paragun fl-istess stadju kummerċjali. Għalhekk, għall-produtturi‑esportaturi, hija kienet naqqset il-prezzijiet tal-bejgħ tagħhom fl-Unjoni bl-ammont tal-ispejjeż ta’ bejgħ, tal-ispejjeż amministrattivi u tal-ispejjeż ġenerali l-oħra (iktar ’il quddiem l-“ispejjeż BAĠ”) kif ukoll bil-profitt tal-kumpanniji ta’ kummerċ relatati tagħhom stabbiliti fl-Unjoni, iżda ma wettqet ebda tnaqqis ta’ dan it-tip għall-bejgħ tal-industrija tal-Unjoni permezz ta’ negozjanti relatati.
Peress li dan il-metodu ta’ kalkolu ġie deċiż li jmur kontra l-Artikolu 3(2) tar-Regolament bażiku antidumping permezz tas-sentenza Jindal (
4
), il-Kummissjoni, fl-istadju tar-regolament kontenzjuż, ikkompletat il-kalkolu provviżorju tagħha permezz ta’ żewġ kalkoli addizzjonali, suċċessivament eżaminati mill-Qorti Ġenerali.
Qabel kollox, fir-rigward tal-ewwel wieħed minn dawn il-kalkoli addizzjonali, il-Qorti Ġenerali tirrileva li l-Kummissjoni naqqset l-ispejjeż BAĠ u l-profitt mill-prezzijiet ta’ bejgħ ipprattikati minn entitajiet relatati mal-produtturi tal-Unjoni. B’dan il-mod, hija ġabet il-prezzijiet użati għall-produtturi tal-Unjoni fl-istess stadju kummerċjali bħal dawk tal-produtturi‑esportaturi, b’mod konformi mal-obbligi tagħha.
Bi tweġiba għall-argument tar-rikorrenti intiż sabiex jikkontesta dan il-kalkolu, il-Qorti Ġenerali tippreċiża li r-rekwiżit ta’ paragun oġġettiv u ekwu ma jippreġudikax l-istadju kummerċjali li fih il-Kummissjoni għandha twettaq il-paragun tal-prezzijiet, iżda jimponi biss li dan il-paragun għandu jsir fl-istess stadju kummerċjali fir-rigward kemm tal-prezzijiet tal-produtturi tal-Unjoni kif ukoll ta’ dawk tal-produtturi‑esportaturi.
Il-Qorti Ġenerali tesponi wkoll ir-raġunijiet li għalihom is-soluzzjoni mogħtija fis-sentenza Kazchrome (
5
) ma hijiex applikabbli għal dan il-kalkolu. F’din l-okkażjoni, hija tispeċifika b’mod partikolari li din il-kawża ma kinitx tirrigwarda tnaqqis tal-ispejjeż BAĠ u tal-profitt mill-prezzijiet tal-bejgħ u li, fi kwalunkwe każ, il-Qorti Ġenerali, f’din is-sentenza, ma eskludietx b’mod ġenerali l-possibbiltà li jittieħdu inkunsiderazzjoni, għall-finijiet tal-kalkolu tat-twaqqigħ tal-prezzijiet, il-prezzijiet CIF (kost, assigurazzjoni u nol) mal-iżbark fil-portijiet żdoganar tal-produtturi‑esportaturi.
Sussegwentement, fir-rigward tat-tieni kalkolu addizzjonali, il-Qorti Ġenerali tikkonstata li l-Kummissjoni eskludiet mill-kalkolu tat-twaqqigħ tal-prezz il-bejgħ tal-industrija tal-Unjoni mwettaq permezz ta’ partijiet relatati, jiġifieri 40 % tal-bejgħ tal-partijiet magħżula fil-kampjun tal-Unjoni. F’dan ir-rigward, peress li l-eżistenza ta’ twaqqigħ tal-prezzijiet ġiet stabbilita suffiċjentement fid-dritt fil-kuntest tal-ewwel kalkolu eżaminat u sa fejn it-tieni kalkolu, imwettaq sussidjarjament, ma huwiex tali li jqiegħed f’dubju l-eżistenza ta’ dan it-twaqqigħ tal-prezz, il-Qorti Ġenerali tqis li t-tieni kalkolu ta’ twaqqigħ tal-prezz lanqas ma jista’ jiġi validament invokat sabiex tiġi kkontestata l-legalità tar-Regolament ta’ Implimentazzjoni kkontestat.
Il-Qorti Ġenerali żżid, sussidjarjament, li, kuntrarjament għal dak li huwa sostnut mir-rikorrenti, il-Kummissjoni bl-ebda mod ma pparagunat, minn naħa, il-bejgħ tal-industrija tal-Unjoni lil klijenti indipendenti ma’, min-naħa l-oħra, il-bejgħ tar-rikorrenti lil partijiet relatati, peress li hija ħadet inkunsiderazzjoni l-bejgħ imwettaq mill-produtturi‑esportaturi lil klijenti indipendenti, debitament aġġustat għal-livell CIF. Ir-rikorrenti lanqas ma wriet li l-prezz aġġustat tal-produtturi‑esportaturi ma kienx jinkludi l-istess komponenti tal-prezz bħal dawk tal-produtturi tal-Unjoni, peress li l-ispejjeż BAĠ u l-profitti tal-entitajiet ta’ bejgħ relatati ma ttieħdu inkunsiderazzjoni fl-ebda parti tal-paragun.
Fl-aħħar nett, il-Qorti Ġenerali tinnota li, minbarra t-twaqqigħ tal-prezz, u fi kwalunkwe każ, l-effett tal-importazzjonijiet li huma s-suġġett ta’ dumping kien il-kawża ta’ soppressjoni tal-prezzijiet fis-suq tal-Unjoni u ta’ tnaqqis fil-prezzijiet, u dawn l-indikaturi jikkorroboraw l-eżistenza ta’ dannu għall-industrija tal-Unjoni.
Għaldaqstant, anki jekk jitqies li l-Kummissjoni wettqet żball fil-kalkolu provviżorju tal-marġni ta’ twaqqigħ tal-prezzijiet, l-elementi addizzjonali meħuda inkunsiderazzjoni, mill-Kummissjoni fl-eżami tagħha tal-effetti fuq il-prezzijiet, fil-kuntest tar-regolament kontenzjuż, kellhom l-effett li jinnewtralizzaw l-imsemmi żball.
(
1
)	Regolament ta’ Implimentazzjoni tal-Kummissjoni (UE) 2019/1688 tat‑8 ta’ Ottubru 2019 li jimponi dazju antidumping definittiv u jiġbor b’mod definittiv id-dazju proviżorju impost fuq l-importazzjonijiet ta’ taħlitiet ta’ urea u nitrat tal-ammonju li joriġinaw fir-Russja, fi Trinidad u Tobago u fl-Istati Uniti tal-Amerka (ĠU 2019, L 258, p. 21, rettifika fil-ĠU 2019, L 259, p. 86, iktar ’il quddiem ir-“regolament kontenzjuż”).
(
2
)	Regolament (UE) 2016/1036 tal-Parlament Ewropew u tal-Kunsill tat‑8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (ĠU 2016, L 176, p. 21, iktar ’il quddiem ir-“Regolament bażiku antidumping”).
(
3
)	Regolament ta’ Implimentazzjoni tal-Kummissjoni (UE) 2019/576 tal‑10 ta’ April 2019 li jimponi dazju anti-dumping provviżorju fuq l-importazzjonijiet ta’ taħlitiet ta’ urea u nitrat tal-ammonju li joriġinaw fir-Russja, fi Trinidad u Tobago u fl-Istati Uniti tal-Amerka (ĠU 2019, L 100, p. 7).
(
4
)	Sentenza tal‑10 ta’ April 2019, Jindal Saw u Jindal Saw Italia vs Il-Kummissjoni (T‑301/16, EU:T:2019:234, iktar ’il quddiem is-“sentenza Jindal”).
(
5
)	Sentenza tat‑30 ta’ Novembru 2011, Transnational CompanyKazchrome u ENRC Marketing vs Il-Kunsill u Il-Kummissjoni (T‑107/08, EU:T:2011:704).